ยื้อขึ้นเงินเดือนขรก. อ้างรอปรับฐานก่อน
ข้าราชการอดขึ้นเงินเดือน 1 เม.ย.นี้ ก.พ.ให้รอปรับฐานใหม่หลัง กฎหมายขึ้นเงินเดือน 4% ประกาศใช้
31 มี.ค. 2558

ข้าราชการอดขึ้นเงินเดือน 1 เม.ย.นี้ ก.พ.ให้รอปรับฐานใหม่หลัง กฎหมายขึ้นเงินเดือน 4% ประกาศใช้
สำนักงานคณะกรรมการข้าราชการพลเรือน (ก.พ.) ได้มีหนังสือแจ้งไปยังส่วนราชการต่างๆ ระบุว่า ขอให้ชะลอการสั่งเลื่อนเงินเดือนในวันที่ 1 เม.ย. 2558 ไว้ก่อน แต่ให้พิจารณาประเมินผลตามปกติ 
ทั้งนี้ เนื่องจากงบการเลื่อนเงินเดือนวันที่ 1 เม.ย. 2558 จะเพิ่มขึ้นตามเงินเดือนที่ได้ปรับเพิ่ม 4% ตามมติคณะรัฐมนตรี (ครม.) เมื่อวันที่ 9 ธ.ค. 2557 และฐานในการคำนวณการเลื่อนเงินเดือนในวันที่ 1 เม.ย. จะปรับเพิ่มสูงขึ้นด้วย ซึ่ง ก.พ.จะแจ้งฐานในการคำนวณใหม่ให้ทราบโดยเร็ว และขอยืนยันว่ายังคงได้รับการปรับเงินเดือน 4% มีผลย้อนหลังตั้งแต่วันที่ 1 ธ.ค. 2557 
นายนนทิกร กาญจนะจิตรา เลขาธิการ ก.พ. เปิดเผยว่า ทาง ก.พ.ได้ออกหนังสือแจ้งเวียนไปยังทุกหน่วยราชการตั้งแต่ปลายเดือน ก.พ. เพื่อขอให้ชะลอการปรับฐานบัญชีตามกฎหมายเก่า
นายมนัส แจ่มเวหา อธิบดีกรมบัญชีกลาง ยืนยันว่ามีเงินเพียงพอที่จะจ่ายเงินเดือนให้กับข้าราชการ และเมื่อ พ.ร.บ.เพิ่มเงินเดือน 4%  มีผลบังคับใช้ ก็ปรับฐานเงินเดือนไปพร้อมกัน คาดว่าจะใช้เวลา 1 เดือน